## La Ciutat de les Arts i les Ciències amplia horaris i activitats durant les festes de Nadal

*** El Passeig d’Arcbotants de l’Umbracle acull fins al 6 de gener el mercat de Nadal amb més de 50 llocs d’artesania, figures de pessebres, oferta gastronòmica i diverses animacions infantils
* La directora general entrega els premis del concurs ‘Nadal en la Ciutat de les Arts i les Ciències’**

La Ciutat de les Arts i les Ciències amplia horaris i activitats durant les festes de Nadal fins al 6 de gener, excepte el 25 de desembre en el qual el Museu de les Ciències romandrà tancat igual que l’Hemisfèric. La programació especial inclou el tradicional mercat nadalenc, en el Passeig d’Arcbotants de l’Umbracle, amb més de 50 llocs d’artesania típica en estes dates i de la Comunitat Valenciana, peces de pessebres, activitats i tallers infantils, a més d’una àmplia oferta gastronòmica.

La directora general de la Ciutat de les Arts i les Ciències, Ana Ortells, ha entregat els premis a la guanyadora i als finalistes del concurs de dibuix ‘Nadal en la Ciutat de les Arts i les Ciències’. El dibuix guanyador és obra de Nuofei L., estudiant del quint curs de Primària del CEU San Pablo, que ha rebut el seu premi (entrades a la Ciutat de les Arts i les Ciències) juntament amb els finalistes Fernando C.G. del Col·legi Camarena Valterna, Marta S.C. del CEU San Pablo, Kira K. del Col·legi Argos, Diego A.R. del Col·legi La Salle de Paterna, Roman P. i Xinran T. del CEU San Pablo. També Martín L.C. del Col·legi Camarena Valterna i Nuria L. S. del CEIP Miguel Hernández de Torrent.

**Programació de Nadal**

El Museu de les Ciències oferix sessions diàries dels tallers amb experiments en directe ‘Química en acció’, ‘La ciència invisible’, ‘Científic per un dia’ (per a edats compreses entre els quatre als huit anys) i ‘Robots’. També el Teatre de la Ciència amb els espectacles Ramona i Cajal. El secret del Museu, un musical científic i ‘Alt Voltatge’ amb demostracions al voltant de l’electricitat, així com ‘l’Espai dels Xiquets’, són continguts per a tots els públics en el Museu.

Entre l’oferta infantil, destaca l’exposició ‘Metamorfosi. El poder de la transformació’ recomanada a partir dels sis anys i que s’organitza en cinc escenografies plenes de color i jocs interactius. Una altra de les propostes principals del Museu de les Ciències és l’exposició ‘Leonardo da Vinci. 500 anys de geni’ que oferix al visitant una experiència immersiva, divulgativa i interactiva per a explorar la vida i llegat del gran artista del Renaixement, que va ser a més un geni científic.

L’Hemisfèric amplia també sessions estes setmanes. En cartellera fins al 6 de gener l’especial nadalenc de *stop-motio*n *La Llum de Nadal* se suma a l’última estrena infantil de temàtica espacial *3,2,1... Ens enlairem* i la pel·lícula animada *L’escull encantat de Kaluoka`hina 3D*. La programació es completa amb les projeccions *Postals d’altres mons, Leonardo da Vinci. Home universal, Aurores. Llums del Nord* i *Animal Kingdom,* entre altres.

Els dissabtes a les 20:00 hores es fa el planetari en directe ‘Les Nocturnes d’hivern’, que unix música i astronomia per a conéixer com és el cel nocturn durant l’estació més freda de l’any i que mostra forats negres, exoplanetes, planetes errants, nebuloses o supergegants blaves en la pantalla gegant de 900 metres quadrats de l’Hemisfèric.

**Mercat de Nadal**

El Passeig d’Arcbotants de l’Umbracle acull un any més el tradicional mercat de Nadal fins al 6 de gener amb 50 llocs de venda d’artesania típica en estes dates, activitats i tallers infantils, juntament amb una àmplia oferta gastronòmica en *food trucks* i zona de restauració tematitzada En el mercat de Nadal se celebren diferents activitats i demostracions d’oficis nadalencs, tallers infantils en els quals els xiquets podran participar en diverses activitats creatives com pintures nadalenques. També es realitzen actuacions de contacontes, així com la recollida de cartes per al Pare Noel i els Reis d’Orient. Més informació en www.cac.es/navidad

Tots els dies a partir de les 18 hores s’encén la il·luminació especial de Nadal en la Ciutat de les Arts i les Ciències amb les estreles de l’Umbracle, el gran arbre instal·lat en el passeig i diferents elements decoratius: un pòrtic que dona la benvinguda als visitants i és alhora un fotoreclam nadalenc i l’estrela de Nadal al costat del llac nord de l’Hemisfèric.

Fecha: 22/12/2025